b'\n_START_ARTICLE_\nKustaa Loukola\n_START_PARAGRAPH_\nKustaa Nestori Loukola (21. lokakuuta 1890 Lappaj\xc3\xa4rvi \xe2\x80\x93 30. maaliskuuta 1950) oli suomalainen j\xc3\xa4\xc3\xa4k\xc3\xa4riluutnantti. H\xc3\xa4n oli sotilaskoulutuksensa ensimm\xc3\xa4isen maailmansodan aikana Saksassa saanut j\xc3\xa4\xc3\xa4k\xc3\xa4ri, joka sai tulikasteensa Saksan it\xc3\xa4rintamalla Misse-joella vuonna 1916. My\xc3\xb6hemmin h\xc3\xa4n osallistui Suomen sis\xc3\xa4llissotaan Valkoisen Armeijan riveiss\xc3\xa4 joukkueenjohtajana. My\xc3\xb6hemmiss\xc3\xa4 Suomen sodissa h\xc3\xa4n toimi kaukopartiotoiminnassa esikunnissa ja itse kaukopartioissa.\n_START_SECTION_\nPerhe ja koulutus\n_START_PARAGRAPH_\nLoukolan vanhemmat olivat ty\xc3\xb6mies Jaakko Loukola ja Kaisa K\xc3\xa4rn\xc3\xa4. Loukola k\xc3\xa4vi kansakoulun ja suoritti sen jatkokurssin. H\xc3\xa4net vihittiin avioliittoon vuonna 1920 Ella Liimatan kanssa, joka kuoli vuonna 1934. Loukola avioitui uudelleen vuonna 1939 Alma Katariina Uusihannin kanssa.\n_START_SECTION_\nJ\xc3\xa4\xc3\xa4k\xc3\xa4rikausi\n_START_PARAGRAPH_\nLoukola ty\xc3\xb6skenteli ty\xc3\xb6miehen\xc3\xa4 ennen liittymist\xc3\xa4\xc3\xa4n vapaaehtoisena Saksassa sotilaskoulutusta antavan j\xc3\xa4\xc3\xa4k\xc3\xa4ripataljoona 27:n 2. komppaniaan 7. tammikuuta 1916. H\xc3\xa4n otti osaa taisteluihin ensimm\xc3\xa4isess\xc3\xa4 maailmansodassa Saksan it\xc3\xa4rintamalla Misse-joella, Riianlahdella ja Aa-joella. H\xc3\xa4n osallistui vuonna 1917 Polangenissa j\xc3\xa4rjestetyille erikoiskursseille (pommarikurssi).\n_START_SECTION_\nSuomen sis\xc3\xa4llissota\n_START_PARAGRAPH_\nLoukola astui Suomen armeijan palvelukseen varav\xc3\xa4\xc3\xa4peliksi ylennettyn\xc3\xa4 Saksassa 11. helmikuuta 1918 ja saapui Suomeen (Vaasaan) 25. helmikuuta 1918 j\xc3\xa4\xc3\xa4k\xc3\xa4rien p\xc3\xa4\xc3\xa4joukon mukana. H\xc3\xa4net sijoitettiin Suomen valkoiseen armeijaan joukkueenjohtajaksi 3. J\xc3\xa4\xc3\xa4k\xc3\xa4rirykmentin 7. j\xc3\xa4\xc3\xa4k\xc3\xa4ripataljoonan 3. komppaniaan. H\xc3\xa4n otti osaa sis\xc3\xa4llissodan taisteluihin Tampereella ja Aittolahdessa, Lyykyl\xc3\xa4ss\xc3\xa4, Mannikkalassa ja Talissa.\n_START_SECTION_\nSis\xc3\xa4llissodan j\xc3\xa4lkeinen aika\n_START_PARAGRAPH_\nLoukola toimi sis\xc3\xa4llissodan j\xc3\xa4lkeen komppanianv\xc3\xa4\xc3\xa4pelin\xc3\xa4 3. J\xc3\xa4\xc3\xa4k\xc3\xa4rirykmentin 4. komppaniassa, joka tunnettiin my\xc3\xb6hemmin nimill\xc3\xa4 Savon j\xc3\xa4\xc3\xa4k\xc3\xa4rirykmentti 3 ja Uudenmaan rykmentti. H\xc3\xa4net siirrettiin 1. lokakuuta 1923 alkaen II pataljoonan kuormastov\xc3\xa4\xc3\xa4peliksi ja 8. lokakuuta 1925 alkaen 2. komppanian v\xc3\xa4\xc3\xa4peliksi. Loukola erosi armeijasta 31. maaliskuuta 1927 ja ty\xc3\xb6skenteli sen j\xc3\xa4lkeen pienviljelij\xc3\xa4n\xc3\xa4 Raudussa. Viljelij\xc3\xa4n t\xc3\xb6idens\xc3\xa4 ohella h\xc3\xa4n toimi my\xc3\xb6s Raudun suojeluskunnan paikallisp\xc3\xa4\xc3\xa4llik\xc3\xb6n 15. huhtikuuta 1928 \xe2\x80\x93 1. helmikuuta 1935 v\xc3\xa4lisen ajan ja Viipurin suojeluskuntapiirin XIII alueen p\xc3\xa4\xc3\xa4llikk\xc3\xb6n\xc3\xa4 1. marraskuuta 1931 \xe2\x80\x93 15. toukokuuta 1932 v\xc3\xa4lisen ajan. My\xc3\xb6hemmin h\xc3\xa4n toimi Yleisesikunnan alaisten raja-asemien hoitajana Raudussa vuonna 1938 ja Terijoella vuonna 1939.'